เงินบาทเปิด 30.52/58 บาท
ธนาคารกรุงเทพ รายงาน เงินบาทเปิด 30.52/58 อ่อนค่าเล็กน้อย ตลาดรอลุ้นจีนประกาศตัวเลขเศรษฐกิจ
20 ม.ค. 2554

ธนาคารกรุงเทพ รายงาน เงินบาทเปิด 30.52/58 อ่อนค่าเล็กน้อย ตลาดรอลุ้นจีนประกาศตัวเลขเศรษฐกิจ 
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.52/58 บาท/ดอลลาร์ อ่อนค่าลงจากเย็นวานนี้ที่ปิดตลาดที่ระดับ 30.46/51 บาท/ดอลลาร์
ปัจจัยที่ตลาดให้ความสำคัญ คือ วันนี้จีนจะมีการประกาศตัวเลขเศรษฐกิจที่สำคัญออกมาหลายตัว เช่น อัตราการขยายตัวทางเศรษฐกิจ(GDP)ในไตรมาส 4/53 รวมทั้งอัตราเงินเฟ้อ(CPI) ซึ่งหากตัวเลขเศรษฐกิจของจีนออกมาดี ก็อาจจะมีผลให้เงินบาทปรับไปในทิศทางที่แข็งค่าขึ้น
"ทิศทางเงินบาทวันนี้ยังมองยาก คนรอดูตัวเลขเศรษฐกิจของจีนอยู่ เพราะมองกันว่าเงินเฟ้อของจีนจะไม่ปรับลง และจีดีพีก็อาจจะลงด้วย ดังนั้นตอนนี้คนจึงไม่ค่อยอยากทำอะไร เพราะตัวเลขของจีนยังไม่ออกมา เลยอาจขายสกุลเงินอื่นๆ แล้วซื้อดอลลาร์กลับเข้ามาใหม่จึงทำให้ตอนเช้าเปิดตลาดบาทปรับอ่อนค่าลง แต่ถ้าตัวเลขจีนออกมาดี บาทน่าจะแข็งค่าใหม่ได้" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.10/30 เยน/ดอลลาร์ ส่วนเงินยูโรอยู่ที่ระดับ 1.3415/3448 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 30.48-30.58 บาท/ดอลลาร์